Gemengde welslae vir die SA-rugbyspanne | Maroela Media
Lelia Masaga van die Chiefs glip verby Wynand Olivier van die Bulle Foto: Gallo Images
Iewers is daar ŉ skroef los by die Bulle. Ek weet nie of dit die skelpienk-uitrustings is wat hulle aantas nie, maar vir die tweede week in ŉ ry is die gehalte van die spel wat hulle na rustyd opdis, totaal en al verskillend van dít wat hulle in die eerste helfte aanbied. In die eerste helfte was daar dringendheid in alles wat hulle gedoen het: aanval, verdediging, skopwerk, lakwerk, alles van hoogstaande gehalte… In die tweede helfte was daar ŉ duidelike insinking. As die tendens voortduur, is die huidige Super 15 neusie verby vir die Bulle.
Die Chiefs het net te maklik vanuit die vaste fasette die verdediging van die Bulle oorhoops gehad en dit moet kommerwekkend vir die afrigtingspan wees dat die Bulle nou in twee wedstryde ná mekaar vier drieë vanaf die vaste fasette afgestaan het. Die treintjie wat gevorm word om die bal deur vier spelers na agter te voer word oordryf en dit maak die bal baie stadig. Die verdediging kry kans om te hergroepeer en niks gebeur op die daaropvolgende aanval nie. Francois Hougaard se flinke diens kort ook ŉ bietjie olie, want te veel kere word sy skoppe afgestorm en is hy agter die skrum betrap.
Die foute sal hulle beslis duur te staan kom teen die Stormers, veral na hulle lang reis terug. Die groot Noord/Suid-kragmeting volgende Saterdag sal beslis vir die Bulle vorentoe bepalend wees.
Die riller in die Shark-tenk was bloot ŉ riller omdat die skeidsregter ŉ openlike vorentoe aangee aan Gio Aplon vir sy tweede drie nie raakgesien het nie, en dit die Stormers ŉ kans sou gebied het om die wedstryd in die laaste 7 minute te kon wen. Die wedstryd het voldoen aan alles wat tussen twee SA-spanne verwag word. Die Sharks het met hulle makropak beslis ŉ plan gehad om die Stormers se voorspelers te neutraliseer en hulle het dit skitterend reggekry. Die Sharks is beslis besig om die regte vorm te bereik op die regte tyd en dit voorspel niks goed vir die Bulle en die Stormers nie.
Hoede hoog af vir die Cheetahs wat na ŉ swak begin die wedstryd kon wen. Traak-my-nieagtige verdediging het veroorsaak dat hulle die heeltyd moes veg vanuit die agterste linie, maar gelukkig het hulle die briljante individue wat met goeie besluitneming en gerugsteun deur hope vaardigheid die bordjies kon verhang. Die Cheetahs maak van rugby ŉ skouspel en met ŉ bietjie meer diepte kan hulle een van die grotes word.
Die treurmare rondom die Leeus wil maar nie gaan lê nie en ŉ mens begin hulle bewonder vir die feit dat hulle Saterdag ná Saterdag opdraf met die wete hier kom nog ŉ nederlaag. Dalk hou hulle vir hulle ondersteuners ŉ groot verrassing in deur Saterdag die Sharks in Johannesburg oortuigend te klop. Net jammer daar sal nie baie mense wees om dit te aanskou nie.
ŉ Ondersteuner mag mos maar somtyds drome droom
Die huidige toedrag van sake vir minderhede in die wêreld – Deel 4